title: El Fary
text: José Luis Cantero, naixito de Madrit o 20 d'agosto de 1937, y muerto lo 19 de chunio de 2007, en Madrit (Espanya), conoixito profesionalment como El Fary, yera un actor y cantaire espanyol. Yera o pai d'o tamién cantaire Javi Cantero.
  
  O mas chóven de seis chirmans, Cantero naixió en una familia humil en o barrio de Las Ventas en Madrit, amán d'a plaza de toros. Quan yera chicorrón no le cuacaba ir ta la escuela y preferiba pasar o tiempo remerando a lo suyo idolo, lo cantaire de copla Rafael Farina. De Farina viene o nombre d'El Fary.
  
  Antis de trunfar, El Fary treballó de chardinero y taxista ta ganas os diners que le valioron ta gravar as suyas primeras cancions. Quan ya heba editatos y gravatos os discos, se diz que ell mesmo os vendeba en l'azoque de Madrit. Allora tamién participaba en competicions de cantaires en a radio y actuaba en fiestas locals. No estió dica que no tenió 30 anyos que El Fary podió ganar diners como cantaire quan le gritoron de Cordoba (Espanya) ta sustituir a atro cantaire. Dimpués, o lechendario Antonio Molina lo contrató ta una chira de dos meses.
  
  En os anyos 1990 El Fary alcanzó lo exito en o mundo d'a televisión, quan protagonizaba la serie Menudo es mi padre en o papel d'un taxista. O papel se fació a mida ta ell, ya que en a suya vida tamién estió taxista. Mesmo lo títol d'a serie yera un chuego de parabras con a estatura d'El Fary.
  
  Rematando a decada la suya carrera tenió atra vegata un nuevo empentón quan o director de cine Santiago Segura gravó a comedia Torrente: El brazo tonto de la ley. O protagonista, Jose Luis Torrente (papel interpretato por o mesmo Santiago Segura), ye un policía malcriato, racista y corruto que ye fan d'El Fary. A canción principal d'a pelicula, Apatrullando la ciudad, yera cantata por El Fary.
  
  En chinero de 2007, dimpués de Nadal, se le diagnosticó un cancer de polmón, pero no heba remeyo y le daban un anyo y meyo de vida. A familia querió mantener-lo en a intimidat, pero en abril de 2007, quan li facioron una entrevista (la zaguera ofreixita por ell), fació publico que teneba dita malautía. Morió o 19 de chunio de 2007, a las 9 y meya d'o maitín alto u baixo, en un hespital de Madrit con 69 anyos d'edat.
  
  Vinclos externos 
   Club de fans d'El Fary.
  
  Actors d'a Comunidat de Madrit
  Cantaires d'a Comunidat de Madrit
  Cantaires en castellano
  Muertos en Madrit
  Naixius de Madrit
  1937 (naixencias)
  2007 (muertes)